1.Ievads

Šajā ziņojumā ir sniegta nākotnes ienākošās un izejošās naudas plūsmas ilgtermiņa prognoze, aptverot turpmākos piecus gadus (2019–2023), kā prasīts Finanšu regulas 247. panta 1. punkta c) apakšpunktā. Analīzē ir ņemti vērā principi un nosacījumi, kas izklāstīti projektā Izstāšanās līgumam starp Eiropas Savienību un Apvienoto Karalisti. Tajā nav izvērtēts, kāda ietekme uz ilgtermiņa prognozēm būtu gadījumā, ja Izstāšanās līgums netiktu noslēgts vai ratificēts.

Prognozes tvērumā ir iekļauti pašreizējās finanšu shēmas un turpmāko finanšu shēmu elementi. Tās pamatā ir saistību apropriāciju līmenis 2019. un 2020. gadā, kas noteikts 2019. gada budžeta projektā un tam pievienotajā finanšu plānojumā 2020. gadam. Attiecībā uz 2021.–2023. gadu ir ņemtas vērā saistības, kas noteiktas Komisijas priekšlikumā par nākamo daudzgadu finanšu shēmu (DFS).

Ir atspoguļota arī jauna informācija, kas publiskota pēc 2018. gada 2. maijā pieņemtā priekšlikuma par DFS, proti: dalībvalstu atjauninātās prognozes par 2014.–2020. gada Eiropas strukturālo un investīciju fondu (ESI fondi) īstenošanu, kas iesniegtas līdz 2018. gada 31. jūlijam; 2018. gada budžeta grozījumi (t. i., Budžeta grozījuma Nr. 5 projekts un vispārējā pārvietojuma rezultāti) un 2019. gada budžeta projekta grozījumu vēstule Nr. 1. Ir ņemtas vērā arī 2018. gada 12. septembrī paziņotās iniciatīvas vēl vairāk nostiprināt Eiropas Robežu un krasta apsardzes aģentūru un Eiropas Savienības Patvēruma aģentūru.

2.Prognozes rezultāti

2.1. Maksājumi

2.1.1.Maksājumi līdz pašreizējās DFS beigām (2019–2020)

Attiecībā uz 2019. gadu prognozētie maksājumi atbilst līmeņiem, kas ierosināti 2019. gada budžeta projektā (tostarp grozījumu vēstulē Nr. 1). Maksājumi par 2020. gadu ir novērtēti, ņemot vērā īstenošanu 2014.–2017. gadā un 2018. gada pirmajā pusē, informāciju, kas tika darīta pieejama 2019. gada budžeta projekta sagatavošanas laikā, kā arī dalībvalstu atjauninātās prognozes par 2014.–2020. gada ESI fondu īstenošanu. Attiecībā uz pašreizējās DFS pēdējo gadu ir paredzams, ka visas izdevumu programmas tiks īstenotas pilnā sparā. Sagaidāms, ka lielākā daļa 2007.–2013. gada programmu kohēzijas politikas ietvaros tiks slēgtas līdz 2019. gada beigām.

2.1.2.Maksājumi nākamajā DFS (2021–2023)

Prognozētie maksājumi 2021.–2022. gadā nodrošina saderību ar pašu resursu maksimālo apjomu, kas ir 1,20 % no ES nacionālā kopienākuma (NKI). Lai gan Komisija ir ierosinājusi palielināt pašu resursu maksimālo apjomu, lai ņemtu vērā NKI bāzi 27 dalībvalstīs, joprojām, iespējams, būs jāpiemēro pašreizējais līmenis, jo jaunā lēmuma par pašu resursiem ratifikācija ir ilgs process.

Nākamā plānošanas perioda sākumā (2021–2022) puse no visiem maksājumiem (51 %) tiks izmantoti, lai segtu iepriekšējo finanšu shēmu ietvaros neizpildītās saistības (RAL jeb “Reste à Liquider”). Vēl 35 % no maksājumiem tiks izmantoti, lai segtu nediferencētas apropriācijas, kad maksājumi tieši seko saistībām (t. i., kopējās lauksaimniecības politikas 1. pīlārs, izdevumi 7. kategorijā “Eiropas publiskā pārvalde”, subsīdija decentralizētām aģentūrām). Atlikušie 14 % no maksājumiem tiks izmantoti tam, lai segtu jaunās izdevumu programmu paaudzes uzsākšanas izmaksas.

Sākot no 2023. gada, vairāk nekā puse no periodā pirms 2021. gada neizpildītajām saistībām būs izmaksātas un tādējādi saistību maksājumu īpatsvars par periodu pirms 2021. gada samazināsies. Vienlaikus ir paredzams, ka 2021.–2027. gada programmu īstenošana notiks pilnā sparā un 2023. gadā ievērojami palielināsies maksājumu līmeņi salīdzinājumā ar pirmajiem diviem sākuma gadiem (68 % no kopējiem maksājumiem salīdzinājumā ar 45 % 2021. gadā).

2.1.3.Atceltās saistības

Prognozētā atcelto saistību kopējā summa 2019.–2023. gadā ir 6,4 miljardi EUR. Aptuveni divas trešdaļas no atceltajām saistībām attiecas uz programmām 2014.–2020. gada periodā (4,3 miljardi EUR), savukārt atceltās saistības par RAL, kas radušās pirms 2014. gada, pakāpeniski izbeidzas, tāpat kā maksājumi par attiecīgajām RAL. Priekšlikumā par 2021.–2027. gada DFS paredzēto saistību atcelšana nav sagaidāma.

Saistību atcelšanas līmenis dažādās izdevumu kategorijās ir atšķirīgs, jo prognoze ir veidota, ņemot vērā jau atceltās saistības un saistību atcelšanu, kas identificēta 2019. gada budžeta projekta sagatavošanas laikā. Principā tiek prognozēts, ka saistību atcelšana notiks visā plānošanas periodā. Tā kā attiecībā uz vairumu programmu un darbību nepastāv automātiskas saistību atcelšanas noteikumi, jebkāds atcelto saistību sadalījums pa gadiem ir ļoti aptuvens. Lai aplēstu atcelto saistību apmēru par periodu tikai līdz 2023. gadam, uz 2018. gada beigām atceltās RAL tika sadalītas proporcionāli saistītajiem gada maksājumiem. Iespējamā 2019. un 2020. gada saistību atcelšana notiks pārsvarā pēc 2023. gada atbilstoši vispārējam programmu noslēgšanas ciklam.

Īpaša prognoze ir veikta par 2014.–2020. gada ESI fondiem — tajā ir ņemta vērā pieredze saistībā ar 2007.–2013. gada programmu noslēgšanu, kā arī paredzamais saistību atcelšanas termiņš. Tā kā faktiskais saistību atcelšanas gads ir atkarīgs no konkrētajiem noslēgšanas datumiem katrai dalībvalstij, kā arī ņemot vērā spēkā esošos n+3 saistību atcelšanas noteikumus, saistību atcelšana, visticamāk, būs izkliedēta visā 2024.–2026. gada periodā. Tāpēc tas neietekmē šajā ziņojumā aplūkotā prognozes perioda analīzi.

2.1.4.Neizpildīto saistību (RAL) līmeņa izmaiņas

Paredzams, ka pārskata perioda sākumā RAL būs aptuveni 276 miljardi EUR un pašreizējās finanšu shēmas beigās sasniegs 295 miljardus EUR. Tiek prognozēts, ka līdz 2023. gada beigām RAL būs aptuveni 314 miljardi EUR, tādējādi to nominālvērtība analizētajos piecos gados palielināsies par 14 %. Tomēr RAL apjoma izmaiņas pa gadiem nav vienmērīgas, jo RAL mainās atkarībā no gada maksājumu un gada saistību attiecības. Šī attiecība ir 90 % 2019. gadā un palielināsies līdz 99 % 2023. gadā. 2023. gadā maksājumu apjoms būs līdzīgs saistību apjomam, pateicoties galvenokārt divu apstākļu kombinācijai, proti, tika noteikts pirmais automātiskās saistību atcelšanas mērķis attiecībā uz jaunajām programmām atbilstoši Kopīgo noteikumu regulai, kā arī n+3 saistību atcelšanas mērķis attiecībā uz 2014.–2020. gada ESI fondu maksājumu pēdējo daļu un šo programmu noslēgšanu. Tā rezultātā RAL apjoma pieaugums 2023. gadā salīdzinājumā ar iepriekšējo gadu būs ierobežots līdz mazāk nekā 1 %.

2.2. Ieņēmumi